Dôvodová  správa
k privatizácii zdravotníckeho  zariadenia
Poliklinika  pre dorast so sídlom v Bratislave, Vajnorská ul. 40 

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii zdravotníckeho  zariadenia (ďalej len „ZZ“) Poliklinika  pre dorast so sídlom v Bratislave, Vajnorská ul. 40 priamym predajom zdravotníckeho  zariadenia spoločnosti Next, s. r. o., Hattalova 12, 831 03 Bratislava. 

1.	Vymedzenie privatizovaného majetku

Poliklinika pre dorast so sídlom v Bratislave, Vajnorská ul. 40 bola zriadená k 1.1.1996 zriaďovacou listinou Ministerstva zdravotníctva SR č. 3220/1995 A zo dňa 27.11.1995 ako samostatná štátna príspevková zdravotnícka organizácia vyčlenením zo štátnej príspevkovej zdravotníckej organizácie Nemocnica s poliklinikou Staré mesto so sídlom v Bratislave, Bezručova 5.
Poliklinika pre dorast so sídlom v Bratislave, Vajnorská ul. 40 bola zaradená do privatizácie na základe uznesenia vlády SR č. 577 zo dňa 20.6.2001. Základný privatizačný projekt  zdravotníckeho zariadenia bol predložený zriaďovateľom na MSPNM SR dňa 5.4.2002. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov zverejnená dňa 26.4.2002 v denníku Hospodársky denník.
Do privatizácie podľa tohto privatizačného projektu vstupuje celý majetok zdravotníckeho zariadenia Poliklinika pre dorast so sídlom v Bratislave, Vajnorská ul. 40.
Poliklinika pre dorast, Vajnorská 40, Bratislava je zameraná na  poskytovanie základnej ambulantnej preventívnej a liečebnej starostlivosti a odbornej ambulantnej starostlivosti pre osoby od 14. roku veku do 26. roku veku, v osobitných prípadoch aj dlhšie. Má celoslovenskú pôsobnosť.
Poliklinika poskytuje zdravotnú starostlivosť v 14 štátnych a 20 neštátnych ambulanciách   v týchto odbornostiach: chirurgia, ortopédia, diabetológia, nefrológia, reumatológia, rádiodiagnostika, gynekológia, kardiológia, dermatológia, klinická psychológia, klinická biochémia a hematológia, interná medicína, dorastové lekárstvo, otorinolaryngológia, alergológia, psychiatria, stomatológia, zubná technika, oftalmológia, rehabilitácia, neurológia a endokrinológia. 

Ekonomická charakteristika Polikliniky pre dorast, Vajnorská 40, Bratislava 

	1998	1999	2000	
 Počet pracovníkov (prep. stav)	69,48	46,70	37,82	
z toho THP	3,61	3,70	3,71	
Výkony a mimor.výnosy (tis. Sk)	13 337	11 475	10 144	
 Náklady (tis. Sk)	13 597	11 254	10 053	
 Disponibilný zisk  (tis. Sk)	-260	221	91	
Miera odpísania HIM a NIM (%)	96,31	92,80	92,69	

Údaje o rozsahu a štruktúre majetku  „ZZ“ Polikliniky pre dorast, Vajnorská 40, Bratislava k dátumu spracovania  privatizačného projektu, t.j. k 31.12.2000 ( v tis. Sk) :

Aktíva celkom	5 573
Stále aktíva	770
Nehmotný investičný majetok	0
Hmotný investičný majetok	770
Z toho
-	Pozemky	                                                                                                                   0
-	Budovy, haly a stavby	759
-	Stroje, prístroje a zariadenia, dopravné prostriedky a inventár	11
-	Ostatný hmotný investičný majetok vrátane nedokončených 
hmotných investícií a poskytnutých preddavkov na HIM	0
  Finančné investície	0
  Obežné aktíva	3 057
  Zásoby	9
  Z toho
-	Poskytnuté preddavky na zásoby	9
		Dlhodobé pohľadávky	0	
           Krátkodobé pohľadávky	878
	      Finančný majetok	2 170
	      Ostatné aktíva – prechodné účty aktív	0
	      Ostatné aktíva nezachytené v súvahe	1 746	
Z toho
-    Ocenenie pozemkov podľa vyhlášky MF SR č. 465/1991 Zb.	1 236
-    Ocenenie DHIM a DHM podľa metodického usmernenia MSPNM SR 	39
-    Tržby z predaja HIM (prístrojov), DHIM a DHM za r. 2002 	471	
Záväzky  spolu	713
Z toho
-    Rezervy	0
-    Dlhodobé záväzky	0
-    Krátkodobé záväzky	713
-    Bankové úvery	0
-    Ostatné pasíva – prechodné účty pasív	0
Majetok samostatne privatizovanej jednotky	4 860

2. 	Návrhy privatizačných projektov a podnetov vypracovaných na zdravotnícke      zariadenie Poliklinika pre dorast , Vajnorská ul. 40, Bratislava 
Základný privatizačný projekt bol vypracovaný vedením zdravotníckeho zariadenia Poliklinika pre dorast, Vajnorská 40, Bratislava. Jedná sa o projekt na celý subjekt „ZZ“ v zmysle uznesenia vlády SR č. 577 zo dňa 20. júna 2001.  V projekte sa navrhuje privatizovať celý majetok „ZZ“ Poliklinika pre dorast, Vajnorská 40, Bratislava spôsobom privatizácie priamy predaj záujemcovi, ktorý bude vybratý vo výberovom konaní. 
MZ SR ako zriaďovateľ zdravotníckeho zariadenia svojom stanovisku k privatizačnému projektu zo dňa 14.2.2002  súhlasilo s navrhovanou metódou privatizácie v základnom privatizačnom projekte Polikliniky pre dorast, Vajnorská 40, Bratislava, t. j. s priamym predajom predmetného zdravotníckeho zariadenia a navrhlo uskutočniť výberové konanie.
Protimonopolný úrad SR  vo svojom stanovisku zo dňa 12.4.2002 súhlasí  s tým, aby MSPNM SR vyzvalo všetkých záujemcov o privatizáciu predmetného „ZZ“, aby vypracovali a predložili svoj privatizačný zámer a zároveň odporúča, aby sa o budúcom nadobúdateľovi rozhodlo vo výberovom konaní. Úrad súčasne žiada, aby pri výbere nadobúdateľa boli zohľadnené všetky skutočnosti súvisiace s privatizáciou v tom zmysle, aby privatizáciou predmetného subjektu nedošlo ku vzniku alebo posilneniu dominantného postavenia nového vlastníka na relevantnom trhu.
Ministerstvo eviduje nasledovné podnety na privatizáciu  zdravotníckeho zariadenia Poliklinika pre dorast, Vajnorská 40, Bratislava: 

1.		Next, s.r.o., Hattalova 12, 831 03  Bratislava
konateľ: Ing. Jozef Kmeť, 5.2.2001	
2.		Poliklinika pre dorast, spol. s. r. o., Vajnorská 40, 832 63 Bratislava
konateľka: MUDr. Eva Konečná, 24.5.2001	
3.		BRUNO 2001, spol. s. r. o., Ostravská 1, 811 04  Bratislava
konateľ:  Ľubomír Brunovský, 14.12.2001	
4.		RNDr: Juraj Petrinec, CSc., Nám. Hraničiarov 27, 851 03 Bratislava
8.3.2002	
5.		ARX, s. r. o., Jégého 5, 821 08 Bratislava
konateľ: Ing. Marián Kohút, 20.3.2002 	
6.		EUROREHAB s.r.o., Oráčska 20,  831 06 Bratislava
Konateľ: MUDr. Ján Zvonár, CSc., 18.4.2002 	
7.		MEDILAB spol. s r.o., Haydnova 21, 811 02 Bratislava
konateľ:  MUDr. Peter Urban, 25.4.2002	
Hlavné mesto SR Bratislava neprejavilo záujem o bezodplatný prevod Polikliniky pre dorast, Vajnorská 40 do majetku mesta.
Trhové ohodnotenie  „ZZ“ nebolo vykonané, a to v nadväznosti na prijatú koncepciu 2. etapy privatizácie v zdravotníctve, ktorá určila stanoviť trhové ohodnotenie privatizovaného majetku len pri odborných liečebných ústavoch a kúpeľoch.

3.  Postup posudzovania privatizačného projektu a výberu nadobúdateľa privatizovaného  majetku
Základný privatizačný projekt zdravotníckeho zariadenia Poliklinika pre dorast, Vajnorská 40, Bratislava  bol po posúdení odbornými útvarmi MSPNM SR  prerokovaný v pracovnej komisii dňa 6.6.2002. 
Komisia odporučila privatizovať zdravotnícke zariadenie Poliklinika pre dorast, Vajnorská 40, Bratislava spôsobom privatizácie priamy predaj záujemcovi, ktorý bude vybraný vo výberovom konaní na MSPNM SR zo známych záujemcov o privatizáciu predmetného zariadenia. Následne pristúpilo MSPNM SR k príprave výberového konania pre výber nadobúdateľa privatizovaného majetku  zdravotníckeho zariadenia priamym predajom.
Ministerstvo písomne oslovilo všetkých  známych záujemcov o privatizovaný majetok so žiadosťou o doplnenie ich podnetov pre potreby výberového konania, s termínom predloženia ponúk do 9.7.2002. Ponuku do výberového konania predložili štyria záujemcovia, a to: ARX, s. r.  o., Jégého 5, 821 08 Bratislava, RNDr. Juraj Petrinec, CSc., Rödermark, Spolková republika Nemecko, Poliklinika pre dorast, spol. s r.o., Karadžičova 33, 811 06 Bratislava a  Next, s. r. o., Hattalova 12, 831 03 Bratislava.
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila predložené  návrhy dňa  18.7.2002 s nasledovným výsledkom:
Záujemca – spoločnosť ARX, s. r. o., Jégého 5, 821 08 Bratislava nesplnil podmienky výberového konania. Nepredložil žiadne doklady o finančnom krytí navrhovanej kúpnej ceny a taktiež podľa vyjadrenia MZ SR nesplnil podmienku odbornej spôsobilosti na poskytovanie zdravotnej starostlivosti v tomto zariadení, pretože nepredložil požadované doklady. 
Záujemca – RNDr. Juraj Petrinec, CSc., Rödermark, Spolková republika Nemecko nesplnil podmienky výberového konania. Podľa vyjadrenia MZ SR tento záujemca nepredložil požadované  doklady o odbornej spôsobilosti na zabezpečenie poskytovania zdravotnej starostlivosti v privatizovanom zariadení.
Záujemca – spoločnosť Poliklinika pre dorast, s.r.o., Karadžičova 33, 811 06 Bratislava nesplnil  podmienky výberového konania. Nepredložil akceptovateľné doklady o finančnom krytí navrhovanej kúpnej ceny. (Predložené bolo len potvrdenie UniBanky, a. s. o tom, že spoločnosť požiadala v banke o prísľub na poskytnutie úveru a prehlásenie Stredoeurópskeho maklérskeho domu, o.c.p., a.s. Bratislava o pripravenosti zúčastniť sa na financovaní projektu privatizácie „ZZ“ formou poskytnutia úveru spoločnosti.) 
Záujemca – spoločnosť Next, s. r. o., Hattalova 12, 831 03 Bratislava splnil všetky podmienky výberového konania. 
Výberová komisia  odporučila ako budúceho nadobúdateľa zdravotníckeho  zariadenia Poliklinika pre dorast, Vajnorská 40, Bratislava spoločnosť Next, s. r. o., Hattalova 12, 831 03 Bratislava. 

Zdôvodnenie výberu  nadobúdateľa:
Spoločnosť Next, s. r. o., Hattalova 12, 831 03 Bratislava ako jediná zo všetkých záujemcov splnila všetky podmienky výberového konania. Spoločnosť ponúkla kúpnu cenu vo výške 5 400 tis. Sk, čo je značne viac ako účtovná hodnota privatizovaného zariadenia. Bez výhrad taktiež splnila podmienku odbornej spôsobilosti na poskytovanie zdravotnej starostlivosti v  tomto zariadení. Predložený podnikateľský zámer spoločnosti je spracovaný na dobrej úrovni a dáva predpoklad, že spoločnosť ako budúci nadobúdateľ „ZZ“ dokáže zabezpečiť zachovanie zdravotnej starostlivosti v privatizovanom zariadení. Spoločnosť  sa zaviazala v stanovenej dobe zachovať doterajší systém  lekárov a iných zdravotníckych pracovníkov, tiež neštátnych lekárov formou prenájmu miestností na Poliklinike pre dorast, Vajnorská 40, Bratislava. Spoločnosť ku svojej ponuke priložila tiež podpismi potvrdený záujem väčšiny lekárov, ktorí v súčasnosti poskytujú zdravotnú starostlivosť v tomto zariadení, pracovať v Poliklinike aj v prípade jej odkúpenia spoločnosťou Next, s.r.o.

ZÁVER :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii  zdravotníckeho zariadenia Poliklinika pre dorast so sídlom v Bratislave, Vajnorská ul. 40 priamym predajom  spoločnosti Next, s. r. o., Hattalova 12, 831 03 Bratislava.

P R Í L O H Y